Erik Larsen (V), 1998-12-04:
Jeg skal på Venstres vegne forholde mig til de fire lovforslag, der bliver behandlet her under ét i dag, og jeg vil starte med at kommentere lovforslag nr. L 111.
Der ligger jo i det lovforslag en social forbedring for de selvstændige, herunder selvfølgelig i høj grad de mindre selvstændige, som nu bliver ligestillede med lønmodtagere med hensyn til sygedagpenge efter 2 uger.
Det er et rimeligt fremskridt.
Det er tit, at sygdom netop i de mindre, familieejede virksomheder har store omkostninger på også det sådan mere sociale plan.
Forslaget rummer også ændring af refusionssatserne for kommunerne, og jeg vil gerne sige, at i modsætning til det, som var til offentlig debat for et par måneder siden, nemlig en reduktion til 25 pct. og gældende for alle, er det forslag, der foreligger her i dag et forslag, som vi fra Venstres side kan støtte.
Som den socialdemokratiske ordfører sagde, er forslaget jo ikke et besparelsesforslag, men udtryk for et forsøg på at animere kommunerne til i den fremtidige tilkendelsesprocedure i højere grad at anvende de muligheder, der er for revalidering, for at få arbejdspladsfastholdelse ind i en højere grad og ikke blot bevillige førtidspension.
Vi kan sige, at det ikke er en gulerod, men måske et forsøg på sådan at få udviklingen i højere grad til at gå i retning af, at man bruger alle de muligheder, der er, før man bevilger førtidspension, og der er jo i virkeligheden utrolig mange muligheder i dag.
Konsekvenserne for de enkelte kommuner vil jo blive minimale.
Det kan vi se af lovforslagets bemærkninger.
Vi synes, at lovforslaget kan ses i sammenhæng med den indsats, vi i øvrigt på mange andre områder har gjort for en øget arbejdspladsfastholdelse og en øget interesse i at afprøve den enkeltes mulighed for i et eller andet omfang at blive på arbejdsmarkedet.
Lovforslag nr. L 112 om ændring af ungsatserne på kontanthjælpsområdet skal vi ikke knytte så mange kommentarer til, idet vi finder, at forslaget er rimeligt.
Der er, som også den socialdemokratiske ordfører sagde, tale om personer og unge, som har mulighed for at komme ind i a-kassesystemet og dermed forsikre sig til en ydelse, som er højere end kontanthjælpsydelsen.
Lovforslag nr. L 113 om ændrede udbetalingsregler og ligestilling af samlevende og gifte er jo et forslag, som vi kan sige at vi i mange tilfælde faktisk har ønsket var lov.
Vi får jo mange henvendelser fra personer, som spørger, om det virkelig være rigtigt, at det bedre kan betale sig at lade sig skille end at være gift.
I forslaget er der jo taget hensyn til, at ingen kommer i klemme, hvis de har været i en anden situation, inden de gik på førtidspension.
Så skal jeg slutte med en bemærkning om Den Sociale Pensionsfond.
Jeg vil sige, at det lovforslag, som foreligger her i dag, faktisk er udtryk for det, som Venstre ved gentagne behandlinger af finansloven her i Folketinget har gjort gældende, nemlig at man burde have en lovgivning om midlernes anvendelse, og jeg skal i den forbindelse henvise til de bemærkninger, som vi gjorde til ændringsforslagene til sidste års finanslov, hvor vi pegede på, at man burde have en særlig lovgivning og netop undgå, at tingene foregik ved en tekstanmærkning.
Jeg synes, at der hermed er skabt åbenhed om, hvad det er for områder, Den Sociale Pensionsfonds midler anvendes til, og hvad det er for nogle mekanismer, som man tager i anvendelse.
Jeg skal slutte med på Venstres vegne at anbefale de fire lovforslag, som ligger her.
Som det også tidligere er fremgået, er de et led i en finanslovaftale.